รายงานของคณะกรรมการตรวจสอบและกรรมการอิสระ

เรียน ท่านผู้ถือหุ้น

เพื่อให้เป็นไปตามระเบียบและข้อบังคับของตลาดหลักทรัพย์แห่งประเทศไทย บริษัท ทุ่งคาฮาเบอร์
จำกัด (มหาชน) ได้แต่งตั้งคณะกรรมการตรวจสอบขึ้น เพื่อให้แน่ใจว่าการดำเนินงานของบริษัทฯ
สอดคล้องกับมาตรฐานการบัญชีที่รับรองทั่วไป มีความโปร่งใสในการเปิดเผยข้อมูล
และเพื่อให้เป็นไปตามหลักการกำกับดูแลกิจการที่ดี

โดยในปี 2550 ได้จัดให้มีการประชุม 9 ครั้ง
เพื่อที่จะได้มีเวลาเพียงพอในการปฏิบัติงานที่รับผิดชอบอย่างมีประสิทธิภาพ
โดยเป็นการประชุมร่วมกับผู้ตรวจสอบภายนอก ผู้ตรวจสอบภายในและฝ่ายบริหาร
เพื่อพิจารณาสอบทานงบการเงินประจำปีและงบการเงินระหว่างกาลตามปกติ 5 ครั้ง
และประชุมเพื่อพิจารณาการแก้ไขงบการเงินตามหนังสือของสำนักงาน ก.ล.ต. 2 ครั้ง
ส่วนการประชุมอีก 2 ครั้งเป็นการประชุมร่วมกับฝ่ายตรวจสอบภายในและฝ่ายบริหาร
เพื่อประเมินระบบการควบคุมภายใน การบริหารความเสี่ยง
และพิจารณาทบทวนรายละเอียดงบกระแสเงินสดของการดำเนินงานของเหมืองแร่ทองคำและการบริหารจัดการทรัพย์สินของบริษัทย่อย

คณะกรรมการตรวจสอบ ประกอบด้วยกรรมการอิสระ 3 ท่าน
ซึ่งได้รับการแต่งตั้งโดยคณะกรรมการบริษัทฯ
กรรมการทุกท่านในคณะกรรมการตรวจสอบเป็นกรรมการอิสระของบริษัทฯ
ซึ่งไม่มีตำแหน่งในการบริหาร และไม่ได้เป็นพนักงานของบริษัทฯ
และไม่ได้เป็นตัวแทนของผู้ถือหุ้นรายใหญ่
คณะกรรมการตรวจสอบมีประสบการณ์ทางด้านบัญชีและการเงิน
และมีสิทธิที่จะขอคำปรึกษาจากที่ปรึกษาวิชาชีพอิสระจากภายนอกในกรณีที่มีความจำเป็น
ทั้งนี้มีผู้ตรวจสอบบัญชีในตำแหน่งผู้ตรวจสอบภายในและทำหน้าที่เลขานุการคณะกรรมการตรวจสอบ

คณะกรรมการตรวจสอบได้สอบทานงบการเงินของบริษัทฯ สำหรับปีสิ้นสุดวันที่ 31 ธันวาคม 2550
งบการเงินนี้
ได้จัดทำขึ้นโดยฝ่ายบริหารและได้รับการตรวจสอบจากผู้ตรวจสอบบัญชีภายนอกโดยสำนักงาน เอ
เอ็ม ที แอสโซซิเอท คณะกรรมการตรวจสอบมีความเห็นพ้อง ดังนี้

1. นโยบายการบัญชีรวมทั้งระเบียบปฏิบัติด้านการบัญชีของบริษัทฯ
ได้สอดคล้องกับมาตรฐานการบัญชีที่รับรองทั่วไป รายงานและการจัดทำงบการเงินรวมระหว่างกาล
รวมถึงรายการระหว่างกันของบริษัทฯ กับบริษัทที่เกี่ยวข้อง และบุคคลที่มีผลประโยชน์ร่วมกัน
ได้เป็นไปตามมาตรฐานการบัญชีที่รับรองทั่วไป

2. ผู้ตรวจสอบบัญชีภายในและระบบการควบคุมภายใน ได้รับการตรวจสอบดูแลอยู่ตลอดเวลา และ
ไม่พบจุดอ่อนของระบบควบคุมภายในที่เป็นไปอย่างมีสาระสำคัญ
คณะกรรมการตรวจสอบพอใจกับกระบวนการตรวจสอบและการบริหารความเสี่ยงต่างๆ ของบริษัทฯ

3. ในปี 2550 บริษัทฯ
ได้เปลี่ยนแปลงนโยบายการบัญชีสำหรับเงินลงทุนในบริษัทย่อยในงบการเงินเฉพาะบริษัทจากวิธีส่วนได้เสียเป็นวิธีราคาทุน
เพื่อให้เป็นไปตามมาตรฐานการบัญชีฉบับที่ 44 (ปรับปรุง 2550)
เรื่องงบการเงินรวมและงบการเงินเฉพาะกิจการ ซี่งใช้วิธีปรับปรุงย้อนหลังโดยถือเสมือนว่าบริษัทฯ
ได้บันทึกเงินลงทุนในบริษัทย่อยตามวิธีราคาทุนมาโดยตลอด
การเปลี่ยนแปลงนโยบายการบัญชีของบริษัทฯดังกล่าว ไม่มีผลกระทบต่องบการเงินรวม
คณะกรรมการตรวจสอบเห็นว่าการเปลี่ยนแปลงนโยบายการบัญชีดังกล่าวมีความเหมาะสมตามสมควร

4. เมื่อวันที่ 9 กรกฎาคม 2550 คณะกรรมการตรวจสอบร่วมกับผู้ตรวจสอบบัญชีของบริษัท
ได้ร่วมกันพิจารณาเห็นชอบการแก้ไขงบการเงิน โดยฝ่ายบริหารของบริษัทฯ
ตามหนังสือของสำนักงานคณะกรรมการกำกับหลักทรัพย์และตลาดหลักทรัพย์ (“กลต.”) ที่ กลต.ช.
1479/2550 ลงวันที่ 25 มิถุนายน 2550 เรื่อง ขอให้แก้ไขงบการเงินประจำปี 2549
และไตรมาส 1 ปี 2550 ดังนี้

(1) บันทึกส่วนแบ่งของผลผลิตทองคำในปี 2549 ที่ต้องจ่าย “กพร” จำนวน 4.1 ล้านบาท
เป็นค่าใช้จ่ายในปี 2549 และตัดรายการนี้ออกจากค่าใช้จ่ายของไตรมาส 1 ปี 2550

(2) เปิดเผยข้อมูลค่าปรับจากการชำระคืนเงินกู้ก่อนกำหนด จำนวน 11.6 ล้านบาท
ควบคู่ไปกับการเปิดเผยข้อดีที่เกิดจากเงินกู้ใหม่ เป็นเหตุการณ์ภายหลังวันที่ในงบดุล ณ วันที่ 31
ธันวาคม 2549 ในหมายเหตุประกอบงบการเงินปี 2549 และ

(3) ค่าบริการทางกฎหมายจำนวนเงิน 4.7 ล้านบาท ซึ่งทาง กลต.
มีความเห็นว่าควรพิจารณาว่าหากเกี่ยวข้องโดยตรงกับการได้เงินกู้
ควรจะบันทึกเป็นรายการรอตัดบัญชีในปี 2549 และทยอยตัดเป็นค่าใช้จ่าย
ทางบริษัทได้แจ้งกลับไปยัง กลต. ว่าบริษัทได้พิจารณาแล้ว
เห็นว่าการบันทึกเป็นค่าใช้จ่ายทั้งจำนวนในงวดที่เกิดขึ้นนั้นถูกต้อง มีมาตรฐานการบัญชีอ้างอิงได้
อีกทั้งยังเป็นรายการที่ไม่มีสาระสำคัญเมื่อเปรียบเทียบกับยอดเงินกู้ จำนวน 906 ล้านบาท
ส่วนการบันทึกรอตัดบัญชี เพื่อตัดบัญชีให้ถูกต้องตามอัตราดอกเบี้ยที่แท้จริง ตามที่ กลต.
แจ้งให้พิจารณานั้นจะมีปัญหาในทางปฏิบัติ
และจะทำให้เกิดต้นทุนค่าใช้จ่ายมากไม่คุ้มกับประโยชน์ที่จะได้รับ

5. รายการระหว่างกันของบริษัทฯ กับบุคคลและบริษัทที่เกี่ยวข้องกัน
เป็นไปตามเงื่อนไขและเกณฑ์ทึ่ตกลงร่วมกันในการให้ความช่วยเหลือทางการเงินเป็นไปตามปกติทางธุรกิจ
และดอกเบี้ยที่คิดระหว่างกันเป็นต้นทุนดอกเบี้ยของบริษัท
ไม่มีการคิดค่าใช้จ่ายใดๆเพิ่มขึ้นจากบุคคลที่เกี่ยวข้อง และเงินทุนที่ได้รับนั้น
ได้นำไปใช้ในการดำเนินงานของบริษัทฯ และบริษัทย่อยเท่านั้น

ในการนี้คณะกรรมการตรวจสอบ ได้ให้คำเสนอแนะต่อคณะกรรมการบริษัท ให้บริษัทฯ เสนอแต่งตั้ง
นางเกษรี ณรงค์เดช และ/หรือ นางณัฐสรัคร์ สโรชนันท์จีน แห่งสำนักงาน เอ.เอ็ม.ที.
แอสโซซิเอท ให้เป็นผู้ตรวจสอบบัญชีบริษัทฯ และบริษัทย่อยในปี 2551 ต่อผู้ถือหุ้น
ในที่ประชุมผู้ถือหุ้นครั้งต่อไป

[]

(นายเกรียง เกียรติเฟื่องฟู)

ประธานคณะกรรมการตรวจสอบและกรรมการอิสระ

กรุงเทพฯ : 1 มีนาคม 2551

หมายเหตุ : นายสมศักดิ์ โพธิสัตย์ กรรมการตรวจสอบและกรรมการอิสระ
ได้ลาออกจากกรรมการตรวจสอบ มีผลตั้งแต่วันที่ 1 มีนาคม 2551

  : มติคณะกรรมการ เมื่อวันที่ 25 กุมภาพันธ์ 2551 ได้แต่งตั้ง นายอุ้มยศ หุวะนันทน์ เป็น
  กรรมการอิสระและกรรมการตรวจสอบ